Sportminister mag na Japan reis | Netwerk24
Noord-Korea se minister van sport sal toegelaat word om na Japan te reis om vergaderings oor die Olimpiese Spele by te woon.
Kim Il Guk, Noord-Korea se sportminister, sal toegelaat word om Japan binne te gaan om ’n vergadering by te woon. Foto: Getty Images
Die Japanse regering het Dinsdag dié aankondiging gemaak met die land wat in 2020 as gasheer vir die Spele sal optree wanneer die gesogte byeenkoms in Tokio aangebied word.
Weens die missiel- en kerntoetse wat Noord-Korea uitvoer, mag inwoners van dié land nie hul voete in Japan sit nie.
Kim Il Guk, wat ook die president van Noord-Korea se Olimpiese komitee is, sal na Japan reis om die Vereniging van Nasionale Olimpiese Komitees (ANOC) se vergadering by te woon wat Woensdag en Donderdag gehou word.
“Internasionale sport en die Olimpiese handves deel ’n siening van geen diskriminasie teen nasionaliteite nie,” het Yoshihide Suga, Japan se hoofkabinetsekretaris, gesê.
“Dis op grond hiervan dat ons vir minister Kim Il Guk ’n vergunning maak. As ’n uitsondering laat ons hom toe om die land binne te kom.”
Dis nie die eerste keer dat Japan sy verbod verslap in die naam van sport nie.
In Februarie 2017 is atlete en beamptes van Noord-Korea ook toegelaat om die land binne te gaan om aan die Asiese Winterspele in Sapporo deel te neem.
Noord-Korea sal na verwagting ook aan die 2020- Olimpiese Spele deelneem. – Reuters
Meer oor: Olimpiese Spele | Japan | Noord-Korea
Aussie-sporthelde pleit vir meer geld
‘Spele het videospeletjies nodig’
Vlugtelinge ook in 2020 op Spele in aksie